Papersnake/gushiwen huggingface dataset:
壶中天 题朱研山梅影寻诗图
姚燮（清代）

深深庭院。正迟迟月上，沉沉夜半。画出疏疏梅影瘦，寂寂苍苔步缓。

点帽香寒，蘸衣露湿，吟思含凄惋。谁家楼阁，笛声天际飘远。

可是才子姜夔，先生和靖，借此春光遣。六槅冰纹烟琐碎，萼绿江南梦断。

鹤语廊回，鹃啼星淡，晓气浮葱茜。笑他驴背，灞桥风雪无限。
蜀公范景仁忠文公挽辞四首
苏颂（宋代）

雅丽文园令，深湛扬大夫。
初为蜀词客，终作汉真儒。
荣遇封公爵，归休职禁涂。
逢时致君事。自与二贤殊。
黄浦寿沈尚宝廷美母夫人
程敏政（明代）

黄浦之水绿沄沄，疏凿元自春申君。浦口谁家起华屋，门中雪申垂苍云。

符台之母乌溪女，倚申时时听白苧。抱孙饮水七十年，六月高堂不知暑。

上流可酿昆崙浆，下流可浣芙蓉裳。临风再拜祝母寿，愿似东流浦水长。
华亭百咏·濯缨亭
许尚（宋代）

舆梁斜倚处，檐影坠清流。
往往抽簪者，常为孺子羞。
客舍喜崔补阙司空拾遗访宿
卢纶（唐代）

步月访诸邻，蓬居宿近臣。乌裘先醉客，清镜早朝人。

坏壁烟垂网，香街火照尘。悲荣俱是分，吾亦乐吾贫。
晚霞
朱熹（宋代）

日落西南第几峰，断霞千里抹残红。上方杰阁凭栏处，欲尽馀晖怯晚风。
品令
李廌（宋代）

唱歌须是，玉人檀口，皓齿冰肤。意传心事，语娇声颤，字如贯珠。老翁虽是解歌，无奈雪鬓霜须。大家且道，是伊模样，怎如念奴。
閒中读易
郭印（宋代）

圣人阐性命，易书所自作。
要令末世士，悟取先天学。
俗儒何纷纷，私意妄穿凿。
或被阴阳拘，或遭象数缚。
执一以为真，盲夫妄扪摸。
我尝皆过眼，去道转辽邈。
粤从探释氏，奧处窥其略。
返照日月久，豁然生妙觉。
八卦未画初，玄门启关钥。
向来百家言，尽把束高阁。
题梅花诗卷后
黄庚（元代）

月香水影句清奇，除却逋仙更有谁。
吟骨春风吹不落，此翁已后绝无诗。
雪
李宪皓（清代）

薄醉冲寒跨驴出，霜木峥嵘村舍寂。野田无物饥鸱愁，溪路冻合凿冰汲。

新诗得意正森爽，朔云压脑转昏黑。初向驴子前头见，率然三点五点白。

不翼而飞何处来，塞空已并此身入。北极应摇斗柄注，东宿自张箕舌吸。

侧闻玄冥气不交，此时天上亦寒栗。研珠屑玉劳精神，被山冒岭费筋力。

上帝岂不乐无为，或言万姓乞膏泽。下界小臣同井蛙，仰窥妄以私意测。

道旁冻叟僵欲死，且愿被褐负暄日。
辊庄先生见过感赋
彭湘怀（清代）

听到琵琶声便吞，十年牢落那堪论。龙门无处寻玄礼，马厩还来问孝孙。

日望长安春树远，兰搴芳渚暮云昏。先生睡足余何往，只合相从共酒尊。
贺新郎（落星寺）
黎廷瑞（宋代）

帆影斜阳里。与芦花、分风飞过、落星遗此。瓦老苔荒钟鼓陋，斑剥残碑无几。想此处、阅人多矣。天上白榆犹落去，况人间、一瞬浮花蕊。问五老，笑而已。

仙翁当日曾挥尘。拍阑干、浩歌音响，振鱼龙耳。九十余年无人问，遗韵半江烟水。慨宇宙、风涛如许。安得六丁移此石，去横身、作个中流砥。长唱罢，冥鸿起。
喜墨生吴与言至
沈应（明代）

衣上残云屐上霜，远烦来扣竹边房。
茶炉香满晴窗下，闲说前人制墨方。
和胡观光黄元授二首 其二
王庭圭（宋代）

卧听萧寺五更风，错打当年饭后钟。不愿绨袍怜范叔，独缘蔬馔识茅容。

黄旗接武来招盗，皂盖行春且劝农。如此偷安欲持久，荒谋诞计恐无庸。
送祖择这守陕
司马光（宋代）

声教空岩穴，夫君集帝庭。
辞华动丹扆，光价塞青冥。
俊德争推毂，荣涂易建瓴。
陆离寒水玉，磊落曙天星。
得丧谁先识，艰虞困屡经。
蹉跎渥洼足，漂泊凤凰翎。
粉署疏恩纪，甘棠寄典刑。
仁风思布沪，疲俗待绥宁。
贱子良多愧，余光每乞灵。
题名聊士版，占籍备民丁。
种种颠毛白，萧萧垄柏青。
陌头瞻皂盖，独立涕飘零。
虚堂
宋高宗（宋代）

虚堂燕坐悄无言，欲断残香冷自烟。
秋色满山林桂静，一轮霜月泻寒泉。
雪中登净远亭四首
杨万里（宋代）

数片初飞点砌苔，须臾不觉玉千堆。
去年无雪非无雪，留作今年一并来。
锦城馆杂题十三首 其十三 竹径
薛瑄（明代）

竹径通书室，行来宛转深。举头交翠叶，步屣踏清阴。

旧箨频飘地，新篁乱满林。好风凉不断，洒洒涤尘襟。
哭赵忠定 其一
范模（宋代）

日月开黄道，乾坤奠浑仪。斯人今已矣，吾道竟何之。

玉铉忧思苦，金縢感慨迟。仆碑今复立，恨不见封彝。
白松虎儿兄弟沙哈鲁子二首
陈诚（明代）

两两三三美少年，向人语笑惜春妍。
宝刀斜插黄金带，聪马轻春紫锦游。
百代光阴真过客，半生身世活神仙。
要知圣泽宽如海，莫谓天中别有天。
懒陪仙子醉流霞，一别蓬瀛去路赊。
秋雨蓝田生玉树，春风草砌茁兰芽。
人间骡弭嘶官厩，河上牛郎近客槎。
传语风光若流转，好教骏骨毓中华。
白腊上
牛焘（清代）

白腊尊严蔚接天，钟灵岞崿独巍然。岚拖玉带晴开嶂，翠拥螺鬟澹锁烟。

风雨分疆标一柱，儿孙列戟镇三边。神来夜月丛祠古，万壑松声奏野弦。
竹户
薛始亨（明代）

竹户迟明月，絺帷生夜凉。山秋虫切切，庭露树苍苍。

梦与故人别，愁如归路长。微吟抚瑶瑟。谁为听清商。
寄海慧大师
释智圆（宋代）

云门卜深隐，谁复继高踪。
旧寺抛双阙，新题咏十峰。
禅开杉径月，讲候雪楼钟。
莫怪相寻晚，嵇康性本慵。
横山雨中戏作
释绍嵩（宋代）

春风相引与诗情，江上闲冲细雨行。
最感横山山上塔，几回相送复相迎。
大雪开帘看牡丹台
释函是（明代）

无赖病夫朝尚眠，不知风雪霁长天。千重珠网开丹壑，几树珊瑚种玉田。

看去已忘今日后，坐来殊笑数年前。孤怀却喜无人对，静抱寒襟花叶边。
醉歌
汪元量（宋代）

援兵不遣事堪哀，食肉权臣大不才。
见说襄樊投拜了，千军万马过江来。
紫岩杂咏·飞瀑
曾协（宋代）

欲作银河落，支筇仰面看。
会须雷电散，已觉逼人寒。
偪仄
杜甫（唐代）

偪仄何偪仄，我居巷南子巷北。可恨邻里间，十日不一见颜色。

自从官马送还宫，行路难行涩如棘。我贫无乘非无足，昔者相过今不得。

实不是爱微躯，又非关足无力。

徒步翻愁官长怒，此心炯炯君应识。晓来急雨春风颠，睡美不闻钟鼓传。

东家蹇驴许借我，泥滑不敢骑朝天。已令请急会通籍，男儿信命绝可怜。

焉能终日心拳拳，忆君诵诗神凛然。辛夷始花亦已落，况我与子非壮年。

街头酒价常苦贵，方外酒徒稀醉眠。速宜相就饮一斗，恰有三百青铜钱。
江北梅开殊晚和林实之别驾韵
孙应时（宋代）

许氏南园十里间，蹉跎胜赏怯春寒。
寄声行客如回首，莫把寻常醉眼看。
栗鼻峡遇风
郭印（宋代）

平生知任运，一切听天公。
身世浮江木，功名水上风。
圣人齐觉梦，俗士较穷通。
眼底无穷事，飞花本自空。
逸老亭
欧阳修（宋代）

上相此忘荣，怡然物外情。
池光开小幌，山翠入重城。
野鸟窥华衮，春壶劳耦耕。
枕前双鴈没，雨外一川晴。
解组金龟重，调琴赤鲤惊。
虽怀安石趣，岂不为苍生。
李十一舍人松园饮小酎酒得元八侍御诗叙云在台…酬四韵
白居易（唐代）

爱酒舍人开小酌，能文御史寄新诗。乱松园里醉相忆，

古柏厅前忙不知。早夏我当逃暑日，晚衙君是虑囚时。

唯应清夜无公事，新草亭中好一期。
焦山望松寥山
李白（唐代）

石壁望松寥，宛然在碧霄。安得五彩虹，驾天作长桥。
仙人如爱我，举手来相招。
题古磵
文天祥（宋代）

市腰石有千年磵，石眼泉无一日乾。
天下苍生应有望，不知龙向此中蟠。
太平观
陈舜俞（宋代）

绕绕峰峦玉案围，重重楼殿紫烟飞。
青藤素简天门近，绛节霓旌夜半归。
鹤使每传三岛信，凤书频送九霞衣。
放臣於世惭无补，金萼楼前拜不祈。
龙吟曲（雪）
史达祖（宋代）

梦回虚白初生，便凝冷月通窗户。不知夜久，都无人见，玉妃起舞。银界回天，琼田易地，晃然非故。想儿童健意，生愁霁色，情频在、窥帘处。

一片樵林钓浦。是天教、王维画取。未如授简，先将高兴，收归妙句。江路梅愁，灞陵人老，又骑驴去。过章台，记得春风乍见，倚帘吹絮。
大雪与同舍中饮太学初筮斋
陈东（宋代）

飞廉强搅朔风起，朔风飘飘洒中土。
雪花着地不肯消，亿万苍中受寒苦。
天公刚被阴云遮，那知世人冻死如乱麻。
人间愁叹之声不忍听，谁肯采摭传说闻达太上家。
地行贱臣无言责，私忧过计如杞国。
揭云直欲上天门，首为苍中讼风柏。
天公倘信臣言怜世间，开阳阖阴不作难。
便驱飞廉囚下酆都狱，急使飞雪作水流潺潺。
东方日出能照耀，坐令和气中人寰。
山庄杂咏 其一
王弘诲（明代）

幽居屏嚣尘，遁迹寻丘壑。辞家恣远游，明农矢耕凿。

芊绵野径纡，散诞田园乐。清霜拂疏茅，凉月罩广幕。

禾黍报西成，犁锄戒东作。林醪瓮缶供，古意存真朴。

鸿飞志高冥，凤览翔寥廓。即此颐深栖，琴书聊尔托。
送王文葩归省甬东
曹义（明代）

慈闱温凊旷，归省荷君恩。别路云千里，离亭酒一尊。

迟回瞻凤𨷂，迢递向蛟门。綵服承颜日，应知贺客繁。
如梦令 辍耕逊字敏甫
袁介（元代）

今夜盛排筵宴。准拟寻芳一遍。春去已多时，问甚红深红浅。不见。不见。还你一方白绢。
和袭美馆娃宫怀古五绝 其三
陆龟蒙（唐代）

几多云榭倚青冥，越燄烧来一片平。此地最应沾恨血，至今春草不匀生。
偈一百二十首 其三十三
释怀深（宋代）

时人皆拜岁，山僧也贺年。光明一点在，从听二轮迁。

顺俗高叉手，和光小说禅。个中如会得，佛祖本无传。
与峨眉山道士期尽日不至
鲍溶（唐代）

倾景安再中，人生有何常。胡为少君别，风驭峨眉阳。

结我千日期，青山故人堂。期尽师不至，望云空烧香。

顾惭有限身，易老白日光。怀君屡惊叹，支体安能强。

往闻清修箓，未究服食方。瑶田有灵芝，眼见不得尝。

玉壶贮天地，岁月亦已长。若用壶中景，东溟又堪伤。

寄言赤玉箫，夜夜吹清商。
风起扬埃如天舞
汪梦斗（宋代）

卷地飞埃逐晓飙，盘旋曲折势飘飖。筵前旧说回风舞，今见娉婷楚女腰。
句
郭三益（宋代）

晓鸟啼哑哑，游子初去家。
去家向何许，雪暗天一涯。
出连云栈抵宿褒城
沈廉（清代）

蜿蜒云栈萦空回，划然半壁秦天开。烟峦高下势排宕，兴元形胜何雄哉！

放眼褒中树如荠，一片孤城落井底。纷纷飞鸟堕苍烟，落日无光沙泥泥。

我马豗隤不复骄，解鞍止宿心摇摇。孤云两角天一握，侧身西望惊魂销。

眼前险阻无时无，区区百里成坦途。且复开襟浇浊酒，放歌一醉花间垆。

前路崎岖君勿虑，扬鞭更上青天去。
暮行
陆游（宋代）

志士能轻万户封，野人自爱一枝筇。
行穷绿岸呼船渡，籴得黄粱就碓舂。
林外人家明远火，月边僧阁下疏钟。
江村不用愁孤绝，小店茅檐尽见容。
次韵答景仁喜雨
韩维（宋代）

凉云四向复，沴气一消沉。
上天垂景贶，高秋沾喜霖。
槁苗变新实，时菊抽芳心。
聆君得意句，起我掉头吟。
先天吟
邵雍（宋代）

先天事业有谁为，为者如何告者谁。
若谓先天言可告，君臣父子外何归。
眼前伎俩人皆晓，心上功夫世莫知。
天地与身皆易地，已身殊不异庖牺。
景孙以妇病稽赏甘尝蟹之约景卢以诗诘之
洪适（宋代）

郑庄好客底虚声，药裹关心兴未清。应恐被围因鲁酒，也防完未弃秦城。

双螯弗讲连宵会，千橘谁教满路荣。见说高台新断手，何如自索玉杯行。
自题蕉桐凉月画扇
曾习经（清代）

蕉桐得雨色逾净，云月通宵气已秋。欹枕乍闻初雁过，拂帘低见一萤流。
俚言四首哭挽黻廷四哥大人 其四
孙曰秉（清代）

蚤托忘形契，同吟励志诗。喜窥边笥富，愧著祖鞭迟。

宿草增新怆，停云感故知。德门多积庆，还与象贤期。
秋晨有感
杜荀鹤（唐代）

木叶落时节，旅人初梦惊。钟才枕上尽，事已眼前生。

吟发不长黑，世交无久情。且将公道约，未忍便归耕。
画蛇添足
刘向（两汉）

楚有祠者，赐其舍人卮酒，舍人相谓曰：“数人相之不足，一人相之有余。请画地为蛇，先成者相酒。”

一人蛇先成，引酒且相之，乃左手持卮，右手画蛇，曰：“吾能为之足。”未成，一人之蛇成，夺其卮曰：“蛇固无足，子安能为之足？”遂相其酒。

为蛇足者，终亡其酒。
句
冯坦（宋代）

终日无人到，隔林惟鸟啼。
雀舌收先收，猫头掘带泥。
因听敲竹收，四壁半生苔。
飘风惊日月，落叶满乾坤。
井在丹谁练，碑残墨欲枯。
多应河畔骨，便是屋中人。
无钱难得酒，有菊自开花。
鸥趁湍流下，鱼藏石罅间。
郡乘纪春申，山因号曰君。
非关前哲真难及，自是今人不肯高。
道人已是九分清，双鹤飞来凑十分。
万里远来寻屋住，四边先问有梅无。
古庙荧荧多鬼火，荒村寂寂少人烟。
可邻门外新归燕，不见堂前旧主人。
店荒任客来争席，郊迥无人可问程。
每向宋清求善药，闲从詹尹卜新年。
灯影照残孤枕梦，收声滴碎两年心。
兴亡有数从千古，寒暑无情又一年。
问天底是资身策，度日应收卖卜钱。
次韵张汉卿梦庵十八咏 其十八 听松
史浩（宋代）

洒然清泠吹，过我十八公。飕飗喧宇宙，可奈此孤丛。
连雨独坐旅楼有作
俞德邻（宋代）

淫雨弥半月，河流涨通衢。旧畿十万家，太半忧为鱼。

旅楼起复卧，神气郁不舒。床床苦漏湿，岂暇论侏儒。

缅怀十载间，洚水频三吴。三吴莽一壑，平陆纷施罛。

老羸委沟溪，少壮泣路隅。鬻卖及男女，庶几活须臾。

民穷已到骨，乃复剥其肤。自天发明断，元恶随就诛。

畴咨用稷契，跻世当黄虞。政拟疮痍瘳，讵意疾痛呼。

阴阳系调燮，此理信不诬。寄言秉钧者，治安宜早图。
次韵吕居仁送李商老兼简李去言兄弟诸同参五首 其三
饶节（宋代）

同参如用兵，各出不会期。一将夜破敌，诸将或未知。

如何卫霍材，局趣窥短篱。军储有量数，岁月未易支。

惟兵不可宿，早寄入塞诗。
次韵戴帅初觅茶子二首
陈著（宋代）

风流清苦自成家，要撷春香煮雪花。
知味不随鸿渐唾，剡翁自种剡翁茶。
醉睡者
苏轼（宋代）

有道难行不如醉，有口难言不如睡。
先生醉卧此石间，万古无人知此意。
谒翁丈四十韵
李处权（宋代）

之子儒林杰，斯文国士称。
词章曹植擅，典故叔孙能。
秉哲中逾旷，撝谦外匪矜。
世家非冠玉，人物是壶冰。
海内休方驾，朝端且服膺。
五车俱可复，万顷不劳澄。
活国嘉猷告，匡君重任胜。
侧闻金作砺，意在木从绳。
昔旅西雝鹭，方观南海鹏。
青冥翻蹭蹬，凌厉失飞腾。
制礼初烦订，为郎顷见徵。
祢生宜独荐，文子要同升。
浪有羶供饵，虚传被襆绫。
可嗟怀白璧，竟与污青蝇。
直作悠悠去，从他衮衮登。
时情尚驰突，吾道岂凭陵。
善舞须长袖，良医必折肱。
宁为栖枳凤，不作下韝鹰。
郑谷成真隐，萧斋占上层。
华胥久无梦，款段适堪乘。
种柳追彭泽，栽桃学武陵。
池凉蛙阁合，径暖羽{甍瓦换羽}{甍瓦换羽}。
得句长须送，敲门稚子应。
扫庭延墨客，过寺折谈僧。
贱子孤怀切，穷途百虑烝。
待沽希善贾，投分得良朋。
戎马来何速，烽烟见未曾。
神伤瞻雉尾，愁绝望觚棱。
漠漠虽难问，苍苍尚可凭。
人心舞右袒，天意有中兴。
厌世思蝉蜕，伤时泣土崩。
渔樵甘混杂，贫病苦因仍。
更短犹为簿，从聋也作丞。
依仁剧山仰，饱德正川增。
旧事将谁语，前非只自懲。
缘危时过栈，扶老渐攜藤。
笃义几虚辱，温颜岂谬承。
醇醲须手漉，拨刺赖观罾。
笑语朝曛隔，尘埃肺腑凝。
尚期文字饮，相对夜深灯。
咏柳
曾巩（宋代）

乱条犹未变初黄，倚得东风势便狂。
解把飞花蒙日月，不知天地有清霜。
湖山十咏
王希吕（宋代）

雨后桃花脱瘦红，钩窗平揖竹閒风。
文书满案不经意，心在西湖山水中。
颂古九首 其五
释梵思（宋代）

摘杨花，摘杨花，打鼓弄琵琶。昨日栽茄子，今日种冬瓜。
南楼
刘似祖（宋代）

雁过危栏字字愁，谁将官柳系行舟。
不知东去大江水，流出西川第几州。
汉上仅遗孤垒在，斗边忽见数星浮。
夜深莫问当年事，不是祢衡鹦鹉洲。
华亭百咏·东岳行祠
许尚（宋代）

明主东封后，龟蒙望益尊。
巍然此行宇，时许荐蘋蘩。
香界寺三首 其三
弘历（清代）

云岚苍翠自重重，石涧鸣泉界古松。却见松边刷羽鹤，王乔缑岭亦曾逢。
近从校书得太玄今又得蜀本欧阳文
韩淲（宋代）

本朝二百年，古文盛欧阳。平生几讨论，皓首诵山房。

谁知落宦网，不暇相携将。旦旦药市游，夜夜隘巷藏。

黄沙扑几席，细尘污衣裳。欲从人乞之，嗫嚅但徬徨。

珍重李校书，爱我穷词章。假借复取赠，转觉厚意长。

聊穷述作心，轲愈参翱翔。向来太玄经，遗我喜若狂。

昼夜测中养，至今迷三方。二书或有尽，盛德胡能忘。
上何太宰生辰诗二首 其二
韩驹（宋代）

皇穹符宝运，嵩岳降真贤。明月中秋后，黄花九日前。

潭潭新紫府，叠叠旧青毡。遐想云椿庆，春秋合几年。
奉酬从兄南仲见示十九韵
权德舆（唐代）

晋季天下乱，安丘佐关中。德辉霭家牒，侯籍推时功。

簪缨盛西州，清白传素风。逢时有舒卷，缮性无穷通。

吾兄挺奇资，向晦道自充。耕凿汝山下，退然安困蒙。

诗成三百篇，儒有一亩宫。琴书满座右，芝朮生墙东。

丽藻粲相鲜，晨辉艳芳丛。清光杳无际，皓魄流霜空。

邦有贤诸侯，主盟词律雄。荐贤比文举，理郡迈文翁。

楼中赏不独，池畔醉每同。圣朝辟四门，发迹贵名公。

小生何为者，往岁学雕虫。华簪映武弁，一年被微躬。

开缄捧新诗，琼玉寒青葱。谬进空内讼，结怀远忡忡。

时来无自疑，刷翮摩苍穹。
赠相士潘翁二首
陈造（宋代）

凉凉寂寂不关天，自诡诗穷五十年。
君比老夫痴又甚，更教斲句当行缠。
句
李迪（宋代）

日烘丽萼红萦火，雨过菖条绿喷烟。
赠季天中给练
李呈祥（清代）

绝塞秋深万树丹，飘然一叶自长安。鸿音渐急晨霜下，客梦初回夜雨寒。

别后玉阶留谏草，穷来函谷有弹冠。《广陵》遗曲今应续，八月涛声袖里看。
悼亡六首 其二
吴锦诗（清代）

剩粉残脂实惨然，情伤见景泪如泉。那堪后日中秋节，月正圆时人不圆。
过荻塘
卫宗武（宋代）

烟火人村盛，川途客夜稠。
荻塘三百里，禹甸几千畴。
绵络庐相接，膏腴稼倍收。
经从少至老，复此系扁舟。
偈颂五十一首 其四十八
释道冲（宋代）

若论此事，青天白日。情与无情，俱无得失，自是诸人不委悉。

山僧住持事繁，也要为人拈出，今朝十一月初一。
清平乐 榆钱
杨芸（清代）

东君暴富。铸出青无数。砌角苔花圆欲妒。认是谁家宝树。

日斜片片争飞。随风点上春衣。换得半囊莺粟，买他一笑蔷薇。
次韵答孙平叔感春之作
舒岳祥（宋代）

江湖处处寻春去，每到芳时醉不归。
帘幙生香花欲语，池塘细不燕交飞。
閒思此事真难得，或恐他生愿不违。
欲作三门终老计，买山囊罄值年饥。
弟伸归乡
杨亿（宋代）

泽国思归咏采兰，束书携剑出长安。
天涯朝暮倚门望，岁晏风霜行路难。
闽岭夕岚乡树老，楚江寒浪客衣单。
岩前旧勒移文处，到日重须拂藓看。
江城梅花引
周密（宋代）

舞红愁碧晚萧萧。溯回潮。伫仙桡。风露高寒，飞下紫霞箫。一雁远将千万恨，怀渺渺，翦愁云，风外飘。酒醒未醒香旋消。
采江蓠，吟楚招。清徽芳笔，梅魂冷、月影空描。锦瑟瑶尊，闲度可怜宵。二十四阑愁倚遍，空怅望，短长亭，长短桥。
送翁主学谒靖山提举
何文季（宋代）

三百年间植士林，年来零落几青衿。
人间已厌诗书味，堂上犹闻丝竹音。
山向静中涵易象，阳於复处见天心。
执经弟子趋函丈，祗恐门前雪意深。
元会诗五首
宋祁（宋代）

穆穆集华蕤，煌煌开燕席。
寿荐万年觞，音谐四厢石。
右秉矗文羽，左轩扬武戚。
再饭人属厌，三行酒温克。
雨后游大愚
苏辙（宋代）

风光四月尚春余，淫雨初乾积潦除。
寺萧条仍负郭，闲官疏散亦肩舆。
摘茶户外烝黄叶，掘笋林中间绿蔬。
一饱人生真易足，试营茅屋傍僧居。
滴滴金·月光飞入林前屋
孙道绚（宋代）

月光飞入林前屋。
风策策，度庭竹。
夜半江城击柝声，
动寒梢栖宿。
等闲老去年华促，
只有江梅伴幽独。
梦绕夷门旧家山，
恨惊回难续。
初夏同周同人与史尉登西园后山茅亭望远周君
汪晫（宋代）

青山一登啸，陡觉心胸别。
飘飘襟袖寒，恍若御风列。
汩没尘埃中，纷纷乱如蠛。
不期会佳人，成此两奇绝。
美哉周氏子，炯炯冰壶月。
倾盖便如故，何必素所惬。
磊落史少府，丰姿莹霜雪。
真如汗血驹，才名籍天阅。
抵掌同一笑，心悟口难说。
向晚雨初霁，高柳新蝉咽。
倚槛云去来，不悮巾角折。
挥翰有佳句，明珠眩双睫。
蹇予非少年，年作尽短拙。
万事等白鸥，波间自没减。
挽许通判二首
刘宰（宋代）

问讯吾邦鹤发翁，惟公遗爱百年中。
轻刑竞喜椼杨脱，薄赋谁年杼轴空。
远卜虽孤桐邑望，贞游还喜葛仙同。
从今枌社添尸祝，一念遥应肸蠁通。
和泉伯幽思韵二首
曹勋（宋代）

每惜年华易，风灯与凿光。
心情成老大，世态只炎凉。
冷入芭蕉雨，烟轻薜荔墙。
故人愁更远，夜夜渡清湘。
雄县城南潦水成湖渡二十馀里
程敏政（明代）

雄县城南初问津，一片湖光青镜匀。橹声幽轧颇清耳，帆尾招镜如唤人。

江南路景或转徙，冀北征夫多苦辛。扣舷笑欲问河伯，海水桑田今几春。
寄家书
阮恩滦（清代）

拈毫欲写几迟回，万种新愁顷刻来。书尽兰笺心未尽，却教缄罢又重开。
颂古十七首
释大观（宋代）

忽看龙舟压浪飞，鼓声催促笛声悲。
锦标到手还轻放，转得头来事已非。
颂古一百首
释智愚（宋代）

灵山一别无碑记，三度亲曾作国王。
拄杖再探知远近，眇然天地略玄黄。
残妆
王彦泓（明代）

睡夕篸花晓未蔫，又寻幽朵露丛边。窗光映日来侵面，衣影翔风欲拍肩。

艳鬓泽同新沐夜，羞颜赪似未笄年。残妆最是难看见，缓住梳头一细怜。
看英韶山石二首
曾丰（宋代）

参天韶石有余奇，臣视金精吏武夷。
雁荡天台疑可仆，瞿塘滟澦得此雌。
赠唐陶庵先生
孙一致（清代）

早投簪绂遂幽襟，偃卧蓬蒿足醉吟。衣履尚存耆旧色，须眉真见老成心。

天涯故国忧方切，梦里华胥感自深。闻道欲归仍远适，云山何路许追寻。
题詹仲信所藏米元晖云山小幅
陆游（宋代）

俗韵凡情一点无，开元以上立规模。
镜湖老监空挥泪，想见楚江清晓图。
和友人送赵能卿东归
张蠙（唐代）

一第时难得，归期日已过。相看玄鬓少，共忆白云多。

楚阔天垂草，吴空月上波。无人不有遇，之子独狂歌。
次韵魏伯元
王庭圭（宋代）

公荣自可不与饮，子美何时得细论。正遇题舆陈仲举，岂容无礼灌将军。
贤者之孝二百四十首·王祥
林同（宋代）

风柰应难守，冬鱼未易求。
剖冰不辞冻，抱树可胜愁。
陈宗之叠寄书籍小诗为谢
许棐（宋代）

江海归来二十春，闭门为学转辛勤。自怜两鬓空成白，犹喜双眸未肯昏。

君有新刊须寄我，我逢佳处必思君。城南昨夜闻秋雨，又拜新凉到骨恩。
寄幽湖友人
胡奎（元代）

幽湖之水清且幽，三十年前曾一游。山中伐木歌黄鸟，海上忘机想白鸥。

别去襟期同契阔，寄来书信莫沉浮。白沙翠竹依然在，拟棹空明一镜秋。
转调定风波（和答海南统领陈康时）
胡铨（宋代）

从古将军自有真。引杯看剑坐生春。扰扰介鳞何足扫。谈笑。纶巾羽扇典刑新。

试问天山何日定。伫听。雅歌长啸静烟尘。解道汾阳是人杰。见说。如今也有谪仙人。
委顺赵君见遗千里小景鸦鹊图有诗将之用韵为谢
蒲寿宬（宋代）

朝拂扶桑影，暮寻明月枝。群飞心共远，三匝意犹迟。

相向无声里，应思落笔时。寸程千里阔，惟可与君知。
幼识歌者何生一别廿载相对怃然为题一绝
胡应麟（明代）

回首高阳二十年，何戡重对各潸然。渭城是处殷勤唱，遮莫明朝送画船。
次伯舅汪运干所寄韵
楼钥（宋代）

遥忆牢之舅，功名志欲成。
离思满方寸，望眼费双明。
揽笔四愁咏，登楼千里情。
贤劳休自叹，幢下本书生。
送刘山人归洞庭
李频（唐代）

却共孤云去，高眠最上峰。半湖乘早月，中路入疏钟。

秋尽虫声急，夜深山雨重。当时同隐者，分得几株松。
泊上虞驿来日行四首
陈造（宋代）

梁湖莽苍外，后去未云迟。
县市容吾恋，江潮不汝期。
永福溪鬼诗
佚名（明代）

随波逐浪滞孤魂，白骨沈沙漾水痕。几寸柔肠鱼啮断，不关今夜听啼猿。

饥乌送我棠梨道，雨打风吹梨花老。寒食何人奠一卮，髑髅载土生春草。
宗道者赞
释心月（宋代）

一双破草鞋，无跟又无耳。
袈裟包不得，拄杖挑不起。
只知赤脚下桐城，不免桐城人笑你。
次韵宁熙中上人姑苏纪游十首 其十 寻僧不遇
陶宗仪（明代）

肩舆伊轧度嵚岑，义重宗乘故远寻。涧雨收时花作阵，岩扉掩处笋成林。

蒲龛香歇閒清昼，石鼎烟销锁绿阴。那得相逢话畴昔，嗟哉时序百年心。
将有东阳之行宗哲为具话别以诗见招因答来贶
强至（宋代）

秋高山城幽，风动林叶吼。
百感从中来，将分故人手。
故人惜轻别，樽酒欲相厚。
未饮已颓然，别恨浓於酒。
赓南塘桂吟
卫宗武（宋代）

卉木摇落如齿牙，红紫净尽无浮花。
秋芳俄从天上至，人世有香谁敢夸。
累累金粟叠为蕊，风韵别自成一家。
葱葱绿玉不乞讨色，岁寒气节何以加。
滋荣岂但压众植，纤巧直可凌春华。
一枝才折闻四表，芬敷发达其无涯。
看花花好时亦好，到眼不觉忘声嗟。
君家乔木知几载，世世封植今弥嘉。
来章璀璨耀珠璧，行墨遒劲飞龙蛇。
我营小圃富灵种，丹犀列树尤豪奢。
虚堂中夜忽生白，扶疏清影来窗纱。
世间万事等尘土，何苦闭缩如藏蜗。
只今有酒烂醉广寒下，但恨无鼓可作渔阳挝。
六铢五首
白玉蟾（宋代）

我着紫绮裘，俯视蓬莱洲。
手把八空气，纵身云中游。
赐宴后憩流杯亭集臣工四十五人联句用十一真韵
弘历（清代）

载溯九经义，肆筵百尔臣。寥天悬朗日，瑞露湛清晨。

岁稔叨天贶，民康赖圣仁。冠裳欣济济，礼乐此彬彬。

在藻鱼心乐，依松鹤意驯。林英敷扣砌，柳影拂丝缗。

允矣光而大，其如愚且谆。座中鸣玉佩，苑外杂朱轮。

既惬歌多稌，惟应祝大椿。民风真乐恺，物候尽平均。

杞梓无遗用，刍荛亦并询。农祥占上瑞，禊事学春辰。

胜会方亭午，佳辞论受辛。许扶灵寿杖，容接绮罗裀。

令典方逾甲，芳筵再启寅。境开仙籞胜，地与禁垣邻。

远屿明霞缬，层栏曲径循。杂花凭点缀，老树郁轮囷。

叶坠黄飘袂，泉飞碧绕身。雁书天帛字，鱼织水纹紃。

亭迥云阴矗，廊纡竹里巡。绿房低未折，朱实绽初匀。

萍敛才通舫，枝欹欲碍巾。菊芳杯共把，兰秀佩堪纫。

水态澄金练，山容耸碧峋。华林底试马，郊棷已游麟。

荡荡皇图远，平平王道遵。岂惟荣李峤，莫漫拟王珣。

高翥翔鸾阁，平飞画鹢䑳。履丰歌有庆，锡福被无垠。

似雨悬淙急，如螺列嶂皴。卿云歌缦缦，螽羽愿诜诜。

湁潗趋瑶屿，沿洄达玉漘。履随百辟列，策纪万祥溱。

麟弄惟同楦，琴材不弃橁。开筵迎绮旭，纵目向苍旻。

进退多鱼雅，威仪更秩旼。何须三爵限，行看万方臻。

纡绶多黎献，弹冠到隐沦。绕亭泉㶁㶁，依树石粼粼。

宝篆喷兰麝，祥烟拥柍振。惟应戴高厚，何以迪忱恂。

跨远吟苍栝，吹香起白蘋。疏荷侵镜面，细草藉船唇。

直到星辰上，疑浮渤澥滨。藤缘依石瘦，葵喜向阳新。

郅治符清宴，良材尽选抡。百僚钦穆穆，群彦会訚訚。

何异登瀛岛，空传会玉津。闻泉太古乐，相马九方歅。

殿角云凝紫，帘钩月挂银。飐风旗灼烁，曜日队玢璘。

舜乐还尧酒，金声复玉振。寒芬岩补隙，滞穗苑馀畛。

野鸟随仙棹，风乌傍禁闉。拜稽宽礼数，觞咏率天真。

授简纷抽秘，飞豪捷有神。洪源探溟涬，远派导峨岷。

妙挹群言液，传观众目眴。恩波流曲水，和乐燕嘉宾。

石罅飞琼沫，莲根葺锦鳞。兰亭思笔健，兴庆陋时屯。

幸被荣光渥，均叨大冶甄。登仙壶共峤，乐圣笑兼嚬。

水溅赓珠玉，飙回戛䉋箘。和迟穷窈渺，韵窘屡逡巡。

研启端溪鹆，毫濡东郭㕙。剡藤笺腻粉，华井藕雕琎。

橐笔凭书柿，和羹试采莼。琳琅天府閟，礧砢上林珍。

香气霏兰茝，清音殷鼓錞。三山应不远，一镜宛平陈。

乐岁真堪乐，尘心岂复尘。欢言歌既醉，风物信含淳。

地近长依日，风和别盎春。周遭栏是画，高下砌皆珉。

塔远挂霄汉，湍奔激殷辚。垂虹分水鉴，飞瀑耀天绅。

信有凌云意，而非玩物伦。葭苍遥瑟瑟，莎碧浅畇畇。

狎浪鸥眠稳，盘空鹰眼瞵。界宽呈爽豁，机静悟渊𡙆。

灵鹫苔纹篆，文禽锦翼伸。临流襟抱净，对席笑言亲。

馡馥淮山桂，琅玕淇澳筠。来游重伴奂，振雅郁璘斌。

笔战荣今席，冰嬉记昔因。雕华承宠锡，温綍听重申。

灵囿原同乐，衢樽况饮醇。丹铅缃帙丽，綷䌨彩丝纯。

鲂贯枝扳柳，鲜分篚织笢。华墀陈累累，琐闼捧踆踆。

前岁新瀛署，殊恩迨吉人。典缘优作楫，意乃错翘薪。

幸际丰亨会，重叨燕乐频。摄衣攀玉磴，垂饵曳银纶。

苑令供秋枣，伶官奏夏钧。周行谁示我，嘉乐自宜民。

瑞霭凝双阙，甘膏遍八夤。来仪声哕哕，于牣尾莘莘。

为想泾舟楫，言瞻旱麓榛。鸿猷隆绍述，朴俗乐伾侁。

高宴应追汉，仙源讵数秦。优俳嗤彼朔，诘屈愧臣甡。

万寿连佳节，重阳近浃旬。秋行方皓皓，阳气更礥礥。

纪盛辉金管，承恩仰紫宸。赓飏今复睹，喜起叶吹豳。
湖上杂赋三首 其二
周紫芝（宋代）

山边骑马醉王孙，湖里撑船晚过门。寄语金丸莫轻弹，我无花鸭解人言。
有怀故居梅花
赵蕃（宋代）

梅花照耀山下村，旧居不返伤我魂。
破苔履迹谁复扫，定要风雨参成昏。
只今环堵聊自存，亦有独树背竹园。
骤看疑是云母薄，细睇乃识玉体温。
裴回竟使不忍去，步绕直欲穷晡暾。
是中有句郁莫吐，如禅未悟参多门。
须臾月上花且落，四顾无人相与言。
经年取酒藉地饮，饮醉更觉山林尊。
万年欢（梅）
晁补之（宋代）

心忆春归，似佳人未来，香径无迹。雪里红梅，因甚早知消息。百卉芳心正寂。夜不寐、幽姿脉脉。图清晓、先作宫妆，似防人见偷得。

真香媚情动魄。算当时寿阳，无此标格。应寄扬州，何郎旧曾相识。花似何郎鬓白。恐花笑、逢花羞摘。那堪羌管惊心，也随繁杏抛掷。
寄上颍昌范蜀公
冯山（宋代）

大老归真主，前朝遗数公。精神时一会，出处道皆同。

起潞仪刑地，烦温燮理功。及观光禄表，深见古人风。

聘币来何厚，安车愿不东。光华膺政殿，僶俛就祠宫。

论议高踰武，文章远继雄。退身无少憾，忧国有馀忠。

几杖诚先觉，衣冠为一空。千龄重际遇，二圣极优崇。

将相交游盛，朝廷礼数隆。一星容处士，四海望冥鸿。

箕颍纷嚣外，岷峨气象中。楚词清更适，舜律远相通。

庭玉连城价，孙枝百尺桐。圣贤今日是，河汉几时穷。

晚辈徒瞻仰，先生盖始终。冰霜严皎洁，尘滓坐销融。

信史知将贵，声诗恨不工。东齐如见录，光彩附垂虹。
喜于广陵拜觐家兄奉送发还池州
韦应物（唐代）

青青连枝树，苒苒久别离。客游广陵中，俱到若有期。

俯仰叙存殁，哀肠发酸悲。收情且为欢，累日不知饥。

夙驾多所迫，复当还归池。长安三千里，岁晏独何为。

南出登阊门，惊飙左右吹。所别谅非远，要令心不怡。
新亭
周师成（宋代）

昔日新亭今则旧，百年名义只如新。
高谈坐上无安石，洒泪尊前有伯仁。
对面飞来帆影少，传音吹过羽书频。
青天重唤当时月，放下清光照坐人。
念奴娇（陪张子公登览辉亭）
毛幵（宋代）

层栏飞栋，压孤城临瞰，并吞空阔。千古吴京佳丽地，一览江山奇绝。天际归舟，云中行树，鹭点汀洲雪。三山无际，眇然相望溟渤。

凤么遗响悲凉，故台今不见，苍烟芜没。千骑重来初起废，缅想六朝人物。岘首他年，羊公终在，笑几人磨灭。一时尊俎，且须同赋风月。
点绛唇（天圣宫）
郭章（宋代）

翠柏丹崖，碧云深锁神仙府。势盘龙虎。楼观雄中土。

我欲停时，又恐斜阳暮。黄尘路。客怀良苦。满目西山雨。
六州歌头（上广西张帅）
刘褒（宋代）

凭深负阻，蜂午肆奔腾。龙江上，妖氛涨，鲸海外，白波惊。羽檄交飞急，玉帐静，金韬閟，恢远驭，振长缨。密分兵。细草黄沙渺渺，西关路、风袅高旌。听飞霜令肃，坚壁夜无声。鼓角何神。地中鸣。

看追风骑，攒云槊，雷野毂，激天钲。飞箭集，旄头坠，长围掩，郭东倾。振旅观旋凯，笳鼓竞，绣旗明。刀换犊，戈藏革，士休营。黄色赤云交映，论功何止蔡州平。想环城苍玉，深刻入青冥。永绍来今。
天申节致语
王庭圭（宋代）

乐事初从天上传，慈宁宫在曰华边。庆逢诞节张钧乐，奏举遐方锡御筵。

满殿薰风旗彩动，一墀鸣玉佩声喧。遥闻仪凤随韶奏，报道君王寿万年。
善福阁对雨，寄李儋幼遐
韦应物（唐代）

飞阁凌太虚，晨跻郁峥嵘。惊飙触悬槛，白云冒层甍。

太阴布其地，密雨垂八纮。仰观固不测，俯视但冥冥。

感此穷秋气，沈郁命友生。及时未高步，羁旅游帝京。

圣朝无隐才，品物俱昭形。国士秉绳墨，何以表坚贞。

寸心东北驰，思与一会并。我车夙已驾，将逐晨风征。

郊途住成淹，默默阻中情。
题四止庵
艾性夫（元代）

本无食肉相，每饭甘藜羹。
侯鲭岂不佳，怯怯疑生兵。
晓起信笔
范成大（宋代）

午枕汗如洗，晓栉气稍苏。
落蛩试风露，满意鸣相呼。
倦客感节物，流光不踌躇。
秋声已如许，残暑何足驱。
人言今岁热，迥与常岁殊。
此理恐未然，岂不知头颅。
年年有三伏，日日非故吾。
婆娑今尚可，后当弥不如。
病骨须一凉，未暇惜居诸。
坐来有清思，西风摇井梧。
减字木兰花
张元干（宋代）

客亭小会。可惜无欢容易醉。归去更阑。细雨鸣窗一夜寒。

昏然去坐。举世疏狂谁似我。强拨炉烟。也道今宵是上元。
屠牛叹呈张中柱学士
丁耀亢（清代）

燕市西番旧羌落，屠杀天生自安乐。都城用牛不计万，远近群安就束缚。

撑拄蹄角侧不起，努张血力睛犹烁。钦刃一哮微带声，中节砉然遂解膊。

庖丁见惯谈笑轻，一瞬十牛如振萚。众牛旁立相待死，毛角濈濈神自若。

胔肪同登大俎盘，皮骨群分百匠错。死犹济物不辞用，生本利人代耕作。

虎豹凶残出于柙，劳生尽力填溪壑。功罪报施已不仁，造物何尝分厚薄。

东风春草年年生，老牛死尽犊还耕。
寄鞋袜
士人妻（宋代）

细袜宫鞋巧样新，殷勤寄语读书人。
好将稳步青云上，莫向平康漫惹尘。
梅花 十一
王冕（元代）

湖上春何在？罗浮梦已空。
清香入书屋，不是杏花风。
西江月（一名白蘋香，一名步虚词）
欧阳炯（唐代）

月映长江秋水，分明冷浸星河。浅沙汀上白云多，

雪散几丛芦苇¤

扁舟倒影寒潭，烟光远罩轻波。笛声何处响渔歌，

两岸蘋香暗起。

水上鸳鸯比翼，巧将绣作罗衣。镜中重画远山眉，

春睡起来无力¤

细雀稳簪云髻，含羞时想佳期。脸边红艳对花枝，

犹占凤楼春色。
鸡答
宋祁（宋代）

君园稻富非争食，省树枝深未许栖。
但得齐蝇无乱响，不辞风雨五更啼。
题邓凤扇
徐时进（明代）

寂寞文园病渴馀，寻春偶入绛仙居。西湖十里莲如锦，试比卿妆总不如。
宝陀三句
释普济（宋代）

宝陀一路，来来去去。
撞著鳌头，风波无数。
润卿遗青饣迅饭兼之一绝，聊用答谢
皮日休（唐代）

传得三元饣迅饭名，大宛闻说有仙卿。分泉过屋舂青稻，
拂雾彯衣折紫茎，蒸处不教双鹤见，服来唯怕五云生。
草堂空坐无饥色，时把金津漱一声。
林章叔送状元红荔枝赋谢
王弘诲（明代）

榴火丛中削玉团，一林红锦万人看。年年桃李争春色，谁似君家小状元。
卢申之正字得春郊牧养图二本有楼攻愧先生题
戴复古（宋代）

竹弓鸣，雁鸭惊。
飞来别浦无人境，春风不摇杨柳影。
长颈纷纷占作家，半游波面半眠沙。
或行或立或如舞，或只或双或群聚。
饮啄浮沉多态度，物情闲暇世忘机。
分明一片太古时，巧伪不作民熙熙。
朝中措 风归
吴存（元代）

蜂脾蜜满燕成窠。风事已无多。风景付渠啼＊。客情还我烟莎。风来风雨，风归风雨，风竟如何。输与前溪醉叟，红云波上渔歌。
卧龙
陆游（宋代）

危磴盘纡上翠微，倚天楼观碧参差。
雨来海气先横骛，风恶松参尽倒垂。
孤鹘归巢翅翎重，断鸿觅伴语声悲。
人间万事难禁老，醉抚阑干欲暮时。
荒城步月
熊禾（元代）

出门喜清旷，兴尽唤归船。
攜手共明月，知心惟老天。
暮潮生远浦，秋色满平田。
落落男儿事，相逢岂偶然。
七夕
毛先舒（明代）

今夕是何夕，碧云沧海端。月华如梦醒，秋色到烟寒。

帝女量河水，宫人裂扇纨。愁心满空碧，只倚玉阑干。
风琴引
齐己（唐代）

挼吴丝，雕楚竹，高托天风拂为曲。一一宫商在素空，鸾鸣凤语曲梧桐。

夜深天碧松风多，孤窗寒梦惊流波。愁魂傍枕不肯去，翻疑住处邻湘娥。

金风声尽熏风发，冷泛虚堂韵难歇。

常恐听多耳渐烦，清音不绝知音绝。
次韵苏养直寄黄元功
汪藻（宋代）

男儿当骑生马驹，不但词赋凌三都。愿从北地傅介子，西吞青三东元菟。

一行作吏不称意，人间险过宫亭湖。黄郎里中同队鱼，十年太学随诸儒。

春风不作霄汉梦，秋雨漫肥瓜芋区。一身长寄白鸥境，千字快扫青松腴。

风埃空忆大梁别，尺书不到云泉居。似闻骐骥尚伏枥，饥鹰未饱谁能呼。

清江上有仙人庐，何时十幅西风蒲。与君杖屦日来往，浊醪可解饥寒劬。
衢州张兵宪安甫夜宴得旗字
欧大任（明代）

南楼兴不浅，斗酒本无期。意气一相值，风流今在兹。

信安秋入柝，姑蔑夜搴旗。谁念征鸿急，江头独去时。
證道歌 其一八五
释印肃（宋代）

嗟末法，恶时世，心若利刀称善慧。却来林下闹喧天，反谤初师全不是。
次驹甫涵虚阁韵
李彭（宋代）

梦中占梦偶相逢，山上有山随转篷。我自持觞酹玄酒，君应临转洗蛮风。

行参鹓鹭峨冠客，岂是江湖把钓翁。暇日频来裁锦句，要看玉手乱殷红。
渔家傲（题船子钓滩）
黄庭坚（宋代）

荡漾生涯身已老。短蓑箬笠扁舟小。深入水云人不到。吟复笑。一轮明月长相照。

谁谓阿师来问道。一桡直与传心要。船子踏翻才是了。波渺渺。长鲸万古无人钓。
谕俗 其四
刘子翚（宋代）

愚氓扰潢池，艰难亦常态。簪绅有包藏，事异吁可怪。

豺声久伺乱，鲸戮终何悔。游言张凶焰，巧谍移机会。

初如卵壳微，跐践悉糜碎。养成羽翮雄，飞掣韝绳外。

剪锄淹岁月，螫毒弥疆界。向来诘端由，罪白不容盖。

南冠囚载路，东市诛其最。隆宽俗与新，侥倖汝勿再。
半丈红盛开
陆游（宋代）

满酌吴中清若空，共赏池边半丈红。
老子通神谁得似？短筇到处即春风。
鹧鸪天
黄庭坚（宋代）

紫菊黄花风露寒。平沙戏马雨新干。且看欲尽花经眼，休说弹新与挂新。

甘酒病，废朝餐。何人得似醉中欢。十年一觉扬州梦，为报时人洗眼看。
秋思
李白（唐代）

燕支黄叶落，妾望自登台。
海上碧云断，单于秋色来。
胡兵沙塞合，汉使玉关回。
征客无归日，空悲蕙草摧。
杂咏七言二首
刘克庄（宋代）

夷齐甘受周家饿，申白曾遭汉法髠。
全活老臣残齿发，来生尚欲报君恩。
偶成
章文焕（清代）

人恒洁其身，弹冠而整衣。何如洁其志，澡雪以明几。

濯濯金门柳，采采北山薇。荣枯本有定，执德庶无违。
梅花集句 其八十七
李龏（金朝）

淡烟疏雨又青山，月映横枝古涧寒。十日笙歌一宵梦，无人起就月中看。
芳懋堂
湛若水（明代）

尔家昆山旁，昆山多琳琅。神彩曜天地，后先互相光。

闻有五色鸟，习习来回翔。凤毛今三世，羽翼日以长。

名门与山高，高榜芳懋堂。堂前何所有，兰桂交芬芳。

主人世积善，嘉祉流无疆。孙曾传豸斧，云仍执谏章。

正直以忠厚，鹰鹯为鸾凰。何以为芳懋，家学世孔臧。

何以学孔臧，凤德兰桂香。此学自元凯，济美今高阳。
夜风雨声甚恶
晁说之（宋代）

上元灯火胡尘里，寒食田园野草生。
文武坠来唯不寐，精神耗後更多情。
片云忽作几日雨，众恨添号半夜声。
从此无烦问春色，市无过客谩荒城。
柳
欧阳修（宋代）

绿树低昂不自持，河桥风雨弄春丝。
残黄浅约眉双歛，欲舞先夸手小垂。
快马折鞭催远道，落梅横笛共余悲。
长亭送客兼迎雨，费尽春条赠别离。
漫兴四绝 其三
项安世（宋代）

报国虽贪死后名，还家亦慰老来情。钓鱼船上湾湾月，何用辕门报五更。
幽愤 其一
袁昶（清代）

朝与蝮蛇游，暮与豺虎居。劫掠长安中，官军不留余。

黄巾势合离，朝市成荒墟。燔烧及城阙，阊阖震绮疏。

九陌夜无人，出则防击狙。念我平生友，换酒脱金鱼。

途穷各窜逸，蒺藜塞中衢。阿谁裹饭问，跰𨇤困子与。

独有于侍御，再顾筚门庐。壮我猛将援，饴我行胥疏。

患难情倍亲，促坐愿须臾。皇天况甘雨，洒我园中蔬。

忧虫日以苏，槁苗日以苏。摘蔬更沽酒，留公解饥劬。
请游山之日于黎广文二首寺有万竹 其二
刘学箕（宋代）

闻说江隈里，云藏古寺深。不妨相唤集，作意共登临。

苦茗供朝盌，伊蒲馔晚鬵。天风吹皓月，归路细披襟。
得请宣城府
叶清臣（宋代）

理剧慙心计，承颜念远游。
时情自轻外，天幸复临州。
霜馆残梨晓，风淮水桂秋。
官勤诗意减，先愧谢公楼。
和世美行役不与贡第一茶
韦骧（宋代）

采凤团龙贡紫宸，今年斗柄仅离寅。四千里望中天阙，第一番题北苑春。

拜表尽恭初遣使，乘轺还念未归人。太平岁集梯航献，山岳何如此效珍。
夜听诵太极西铭
陈起（宋代）

六经宇宙色无际，消得斯文一贯穿。
万水混茫潮约海，三辰焕烂斗分天。
鸢鱼察理河洛后，金玉追章秦汉前。
遥夜并听仍暗味，奎明谁敢第三篇。
辩谤吟
邵雍（宋代）

田丹功盖国，貂勃语回君。
谤者古来有，犹能杀九人。
郊行
周孚（宋代）

江北江南岁已霜，老筇无伴自徜徉。冥冥小雨朝犹剧，寂寂残花晚更香。

自古隙驹如岁月，只今刍狗是文章。虚名满世知何益，付与群儿自较量。
端午帖子词二十首·五温成皇后合四首
欧阳修（宋代）

依依节物旧年光，人去花开益可伤。
圣主聪明无色惑，不须西风返魂香。
记雪三首 其三
张镃（宋代）

无月无灯夜自明，模糊何啻瓦沟平。不拖藜杖高桥去，那得金龙背上行。
孤坑头上篮舆烟雨中赋此醒困
舒岳祥（宋代）

下眺黄泥孤，蒙蒙晓雾漫。
岩泉时一滴，松雨几曾乾。
利僧盐为市，耕劳石作田。
我来聊小憩，前去路千难。
重有忆，叠前韵
丘逢甲（清代）

东风吹柳作醉舞，一枝夜泣梨花雨。隔帘鹦鹉偷传语，护花四立星幡古。

柳亸花娇总可人，回眸一笑媚生春。柳太颠狂花太弱，惜花兼惜苗条身。

水晶帘畔曾相遇，别后空传护花句。何时重拭看花眼，杨柳楼台好天气。
雄楚亭
袁说友（宋代）

江山万里接西东，吴蜀咽喉此地中。
奄宅荆州夸楚势，此亭所以得称雄。
送杨岳归巴陵
周贺（唐代）

何处得乡信，告行当雨天。人离京口日，潮送岳阳船。

孤鸟背林色，远帆开浦烟。悲君唯此别，不肯话回年。
蝶恋花·残梦初回新睡足
庄棫（清代）

残梦初回新睡足。忽被东风，吹上横江曲。寄语归期休暗卜，归来梦亦难重续。
隐约遥峰窗外绿。不许临行，私语频相属。过眼芳华真太促，从今望断横波目。
山郭遇郑禹功行县
李彭（宋代）

广文官冷饭不足，行县符移秖屡催。邂逅班荆作吴语，风姿峭峭绝纤埃。
迁居
洪炎（宋代）

从宦三十载，故山凡几归。昔归尚有屋，再归已倾攲。

今归但乔木，竹落荆薪扉。上为鹳鸟都，下为鸡犬栖。

相彼东北隅，三亩以为基。积块与运甓，实洼而培庳。

成兹道傍舍，空我橐中赀。堂室敢即安，牖户适所宜。

嘉树三四株，当窗发华滋。馨香入怀袖，似与迁徙期。

我今六十老，岂不知前非。咨谋愚见拾，就列筋力微。

窃食奉祠禄，永负伐檀诗。松楸幸在望，邻曲不见遗。

葛巾随里社，庶以保期颐。
致政侍郎知郡学士赓和诗凡数篇谨用元韵寄呈知郡学士
吕陶（宋代）

玉色诸儿馥若兰，綵衣想见日承颜。尘缨远濯沧浪水，燕几深居畏垒山。

俗眼漫讥身察察，人情方喜志閒閒。夕阳归兴随飞鸟，真意无人语此还。
缙云寺
冯时行（宋代）

借问禅林景若何，半天楼殿冠嵯峨。
莫言暑气此中少，自是清嵯高处多。
岌岌九峰晴有雾，瀰瀰一水远无波。
我来游览便归去，不必吟成证道歌。
雪窦游志
邓牧（元代）

岁癸已春暮，余游甬东，闻雪窦游胜最诸山，往观焉。

廿四日，由石湖登舟，二十五里下北曳堰达江。江行九折，达江口。转之西，大桥横绝溪上，覆以栋宇。自桥下入溪行，九折达泉口。凡舟楫往还，视湖上下，顷刻数十里；非其时，用人力牵挽，则劳而缓焉。初，大溪薄山转，岩壑深窈，有曰“仙人洞”，巨石临水，若坐垂踵者；有曰“金鸡洞”，相传凿石破山，有金鸡飞鸣去，不知何年也。

水益涩，曳舟不得进，陆行六七里，止药师寺。寺负紫芝山，僧多读书，不类城府。越信宿，遂缘小溪，益出山左。涉溪水，四山回环，遥望白蛇蜿蜒下赴大壑，盖涧水尔。桑畦麦陇，高下联络，田家隐翳竹树，樵童牧竖相征逐，真行图画中！欲问地所历名，则舆夫朴野，不深解吴语，或强然诺，或不应所问，率十问仅得二三。次度大溪，架木为梁，首尾相啮，广三尺余，修且二百跬，独野人往返捷甚。次溪口市，凡大宅多废者，间有诵声出廊庑，久听不知何书，殆所谓《兔园册》耶？渐上，陟林麓，路益峻，则睨松林在足下。花粉逆风起为黄尘，留衣襟不去，他香无是清也。

越二岭，首有亭当道，髹书“雪窦山”字。山势奥处，仰见天宇，其狭若在陷井；忽出林际，则廓然开朗，一瞬百里。次亭曰隐秀，翳万杉间，溪声绕亭址出山去。次亭曰寒华，多留题，不暇读；相对数步为漱玉亭，复泉，窦虽小，可汲，饮之甘。次大亭，值路所入，路析为两。先朝御书“应梦名山”其上，刻石其下，盖昭陵梦游绝境，诏图天下名山以进，兹山是也。左折松径，径达雪窦；自右折入，中道因桥为亭，曰锦镜，亭之下为圆池，径余十丈，横海棠环之，花时影注水涘，烂然疑乎锦，故名。度亭支径亦达寺，而缭曲。主僧少野，有诗声，具觞豆劳客，相与道钱塘故旧。止余宿；余度诘旦且雨，不果留。

出寺右偏登千丈岩，流瀑自锦镜出，泻落绝壁下潭中，深不可计。林崖端，引手援树下顾，率目眩心悸。初若大练，触崖石，喷薄如急雪飞下，故其上为飞雪亭。憩亭上，时觉沾醉，清谈玄辩，触喉吻动欲发，无足与云者；坐念平生友，怅然久之。寺前秧田羡衍，山林所环，不异平地。然侧出见在下村落，相去已数百丈；仰见在山上峰峦，高复称此。

次妙高台，危石突岩畔，俯视山址环凑，不见来路。周览诸山，或绀或苍；孟者，委弁者，蛟而跃、兽而踞者，覆不可殚状。远者晴岚上浮，若处子光绝溢出眉宇，未必有意，自然动人；凡陵登，胜观花焉。

土人云，又有为小雪窦，为板锡寺，为四明洞天。余兴亦尽，不暇登陟矣。
扬州即事
宋无（元代）

玉垒开方面，金汤控上游。连营骠骑宅，重柝雁行楼。

彊弩虚空发，飞桥日夜浮。烟生烽燧地，草死虎狼秋。

此处兵威震，当时国步忧。六年襄郡守，三策荩臣谋。

大将深围陷，长江万里休。两淮先按堵，孤注独横筹。

破竹才乘势，闻风已置邮。乾坤机轴转，海岳版图收。

春变山堂柳，波通汴水鸥。平坡南下马，远渡北来舟。

无复琼花梦，犹馀芍药愁。尘埃何竖子，还拥黑貂裘。
题西湖十景邹和峰家藏戴文进画巨浸秋波 其十
杨慎（明代）

杨子登科之岁，周郎破敌之年。屈指于今三倍，不成一事华颠。
谢高茶使遣饷头纲贡馀
赵汝腾（宋代）

东风吹折凤山芽，驿献花箱仗使家。遥想仙芳供御盌，应怜味谏落天涯。

厥包锡贡何年始，其苦如饴信地嘉。斋祭无繇陪褥位，膏馀分丐咀菁华。
和吴教授投赠二首
刘克庄（宋代）

衮衮登瀛更上坡，且容老子钓烟波。
凤麟自合呈祥瑞，凫雁何曾击少多。
时有耦耕人共语，亦无问字客相过。
倒囊欲答骊珠赠，柰此家徒四壁何。
枕上
陆游（宋代）

送尽小窗月，数残孤戍更。
清诗时自至，幽梦久方成。
衣杵断还续，灯花落复生。
细衾剩得暖，纸帐不知明。
怀梅水村十绝用张小山韵
赵必象（宋代）

君行千里无几微，六见月挂珊瑚枝。
山猿野鹤俱无恙，独有梅花欠数诗。
闻鸠
葛天民（宋代）

蛰动犹寒在，鸠鸣恰睡馀。
素传鹰羽化，多占鹊巢居。
报我晴何用，怜渠拙自如，
年年偏感处，风急杏花初。
送刘立之著作归长安因赴安定知县
文同（宋代）

西郊晴雾晓霏霏，回首京尘一拂衣。
上国莫嗟为客久，高堂初喜改官归。
洛城气候花才动，灞水风光絮恰飞。
恨不同游曲江岸，与将歌酒{左言右尼}春晖。
游白云山二首 其一
刘挚（宋代）

篮舆微风迎晓凉，细碎草木无数香。千岩云归雨未足，几冲水浅禾难秧。

松下阴森石桥冷，竹边曲折溪路长。西家又得避暑地，翠微亭在山中央。
颂古三十二首
释明辩（宋代）

万丈寒潭彻底清，霜天午夜欲生冰。
钓鱼要掷金麟饵，拨转芦蓬向月明。
鹧鸪天·画毂雕鞍狭路逢
宋祁（宋代）

画毂雕鞍狭路逢，一声肠断绣帘中。身无彩凤双飞翼，心有灵犀一点通。
金作屋，玉为笼，车如流水马如龙。刘郎已恨蓬山远，更隔蓬山几万重。
杜子美寻芳图为指挥姜仲文赋
陈琏（明代）

杜鹃叫破空林烟，锦官城外春无边。碧鸡坊头酒新熟，黄四娘家花正燃。

少陵老子动幽兴，蹇驴破帽东风前。同行者谁二三辈，襟怀洒落如神仙。

醉归不觉日已暮，小桥争度催吟鞭。图中光景宛如昨，知是天宝开元年。
题安期岩
释古毫（明代）

跨鹤人何去，求仙事孰论。涧蒲犹石上，瓜枣但名存。

岩下众峰小，云中此地尊。焉知壶里外，别有一乾坤。
四安道中所见
牟巘五（宋代）

落落长松不许年，轮囷扳斡欲参天。
流肪已化为神物，枉损苍鳞亦可怜。
泾阳道中晓行
陆深（明代）

古树捎残月，孤灯映远村。闻鸡怜旷野，驱马上高原。

恋主心逾切，安身事不烦。东风吹晓梦，只许绕柴门。
诗一首
李安期（唐代）

江左君臣笔力雄，一为宫体便移风。
始知姬旦无才思，只把豳诗咏女功。
秋暑三首
杨万里（宋代）

不教老子略眉开，夏热未除秋热来。
一夜凉风吹欲尽，半轮晓日唤将回。
二月二十一日清明如樵展扫 其三
霍与瑕（明代）

清明山务急，四远集纷纷。雾里縠如雾，云中女似云。

采茶歌自细，隔叶语微闻。断尽征人目，罗敷正不群。
慈云寺
朱褒（唐代）

崩崖落云外，怪石相支撑。穿林出蒙密，忽有青山横。

古寺瞰山腹，飞檐浮太清。寒流出其右，㶁㶁沿阶鸣。

我昔作胜游，芒鞋弄飞径。今来四十年，白首徒自惊。

高僧延我入，巾冠耸峥嵘。假榻寄清梦，飞泉夜澎轰。

残灯闻弈棋，胜负时纷争。机心亦何有，战罢谩亏成。

钟声随晓风，昴宿西南倾。骊驹仆在门，吾亦问归程。
纵笔
陆游（宋代）

薙草除枯叶，劳人亦动心。
无愁疏把酒，习嬾罢弹琴。
濯垢临溪水，追凉就木阴。
常寻省力处，外物孰能侵！
赋得海不扬波赠张将军 其一
叶春及（明代）

大舶乘风马不如，孤城落日莽萧疏。即今空水天连碧，买酒将船问白榆。
赠后山僧谦自牧游
艾性夫（元代）

为僧不游醯瓮鸡，游不名山沮泽龟。
见山无诗僧亦俗，诗不高古犹无诗。
吾谦年少钟老气，发根甫断拨云去。
归来笠雪两肩寒，已觉囊中有佳句。
一枝瘦杖万里心，策策尚欲穷幽寻。
湖光山绿上下竺，谷花溪月东西林。
我亦爱山行不得，把酒高歌壮行色。
为语春风九里松，题诗野客今头白。
桐柏观
李昉（宋代）

子晋栖霞境，高高出世埃。
直疑天上去，归认下云来。
银汉星辰近，金庭洞府开。
迟明欲回首，更上降真台。
和陶渊明饮酒二十首
方回（元代）

黄雀啐野田，见人辄惊飞。
飞飞一不早，恐有虞罗悲。
眯目饕餮子，缪谓得所依。
岂不知必尔，甘往终无归。
志士馁欲死，未觉劲气衰。
手口自斟酌，勿令心事违。
冬日登南高峰
龚禔身（清代）

寒山断行迹，落叶大于掌。我来正凄风，抚景结遥想。

峭崖逢僧臞，空林答樵响。饥乌啄败芦，征雁弄清吭。

俯仰会所适，心目竞飒爽。一峰立我前，窄径聚而上。

倦欲憩松根，险思扶藤杖。遂得造其巅，平湖贡滉瀁。

云从足底生，烟自树头敞。始信山中人，足悟尘外赏。

后期回春姿，林木互苍莽。蛮榼倩僮携，鼓琴矢独往。
烟霞洞
董嗣杲（宋代）

万色无如叠翠何，何僧镌像屹嵯峨。
山屏晴掩牌门杳，风钥阴封梵屋多。
象落鼻形悬洞右，佛垂手迹寄岩阿。
灯辉金碧琉璃碗，暗掩僧房络薜萝。
越州张中舍寿乐堂
苏轼（宋代）

青山偃蹇如高人，常时不肯入官府。
高人自与山有素，不待招邀满庭户。
卧龙蟠屈半东州，万室鳞鳞枕其股。
背之不见与无同，狐裘反衣无乃鲁。
张君眼力觑天奥，能遣荆棘化堂宇。
持颐宴坐不出门，收揽奇秀得十五。
才多事少厌闲寂。
卧看云烟变风雨。
笋如玉箸椹如簪，强饮且为山作主。
不忧儿辈知此乐，但恐造物怪多取。
春浓睡足午窗明，想见新茶如泼乳。
呈泽中明府
董颖（宋代）

能延仓卒客，不以在亡辞。
错倒蔡邕屣，初无匡鼎诗。
病多殊怕酒，算少敢谈棋。
愿见纤纤玉，经红擘荔枝。
真定大悲阁同王六宇年兄及小修弟登览有述
袁宏道（明代）

一盘三十级，低窗平鸟翅。空里约数盘，始尽金色臂。

碑文深藓痕，历历隋唐字。树老北朝根，霜绣生古翠。

飞题接绮疏，斑驳有奇致。斗古不斗鲜，真丹无两寺。

凭虚吊古人，触眼伤新事。拥𣯅一谈空，稍蠲忧时泪。

忆初直省时，把手青卿地。光华若春条，白面青丝髻。

尘土十年馀，䰄毛添老悴。面皮堆浪纹，阴忧如有蒂。

少年可喜谭，入口皆无味。相延低两眉，但欣𡹙林计。

莲花求主人，长誓作兄弟。沐猴暂衣冠，了却开箱戏。
车中遥观五峰
胡仲弓（宋代）

五峰天外立，驴脚惯经过。
十载身萍梗，今朝面薜萝。
云低山色暗，风急树声多。
蜡屐何时办，来听樵五歌。
三印颂示众
释正觉（宋代）

印水印泥印空，谁传祖称家风。
梦眼影迷一色，转身体合全功。
和近思二首
李弥逊（宋代）

风帆十日转长山，为送闲身到广寒。
明月峰峦人境外，溪声一夜响前滩。
寄族中诸昆弟
解缙（明代）

自从到此忽三月，每日扬鞭历城阙。花骢蹴踏御苑尘，南风处处飘香屑。

天阙黄云身世高，亲舍白云情更切。诸兄飘然绝世姿，每念情亲思激烈。

江湖千里多风沙，恨不日日见颜色。都门柳色长青青，上林莺声如有情。

长淮万古去不尽，钟山朝日摩青冥。又闻征鸿叫河渚，双双紫燕鸣雕楹。

纵观万物皆得所，感我踯躅心未平。乡人前日西江至，欢呼倒屣争相迎。

家书一字千黄金，何得许久无叮咛。梦寐常思诵棠棣，觉来不忍歌鹡鸰。

我宗之盛闻自昔，未有遗子金满籯。干将莫邪世不识，屠龙斩虎人始惊。

丈夫落落事高洁，苍蝇贝锦徒营营。生逢尧舜难自弃，况有门户凭谁撑。

古云学非以干禄，但愿无忝尔所生。天生富贵时与命，岂肯逐逐为纵横。

况闻进锐者退速，人有高才须检束。但能鞭辟近里来，左右逢源无不足。

古云兄弟真天伦，怡怡勿以疏间亲。千金万户皆外物，岂以外物伤天真。

千流万派同一源，千葩万卉同一根。如何同气有乖刺，致使天下誇雷陈。

兴言及此贵敦本，毋以彼此分玉珉。我今惭愧临风前，铿金戛玉闻钧天，诸兄历落俱群仙。

明珠孕蚌发光彩，瑜瑾在璞晴生烟。信知囊括自无咎，遁肥可以栖林泉。

高歌击壤天地宽，仰事俯育俱陶然。简夫轩轩气盖世，飘飘直有凌云志。

银河万斛洗胸中，日解千牛刃方试。思量展转不得寐，零露瀼瀼鹤初唳。

同辈诸弟赖琢磨，要使家声无废坠。乘风翩然好下来，素书先遣征鸿至。

最念从兄及朝弟，自从生长无遗戾。临池弦诵喜忘飧，清夜高谈不知寐。

江南江北万重山，今年去年别时泪。在家长日思登天，到此何由能缩地。

康宁足可齐中郎，好与荣也相颉颃。茅穿溅土利霜戟，宝剑出匣生寒芒。

读书可以继祖父，有道自足轻侯王。我言再三尔当记，正宜弩力斯世康。
二郎神 清明思旧用《歇浦词》韵
王策（清代）

白杨枝老，暗锁一天愁雾。绝调已销沈，怎把钟期重铸。

胜游空数。也识人间怀旧泪，滴不透、夜台深土。单苦是、山头灰蝶，飞遍我、凝眸处。

听去。饧冷清箫，莺凄远树。渐挨到、黄昏灯乍点，又门掩、棠梨寒雨。

可怜新火新泉换，总催得、少年人暮。看昨日花溪，小冢谁添，藓纹侵路。
送张元安肃知军
宋祁（宋代）

星闱几罢日薰衣，万里题封换使麾。
都外鸱夷催軷酒，塞南杨柳望春旗。
中军尺檄閒飞羽，前队鸣髇列素支。
竞病不须贪赋韵，路人笳鼓记归时。
赠星命严叔遇
卓田（宋代）

聪明要是读书人，占艺名家事事精。试问五星严叔遇，更无三个蜀君平。

的言尽中尤其中，真术如生不是生。有伎不须人借重，伎高翻觉我言轻。
朝阳穿破衲二首 其二
释智朋（宋代）

骨相寒，毳寒衲。不朝阳，难提掇。正与么时，大地火发。
谋退四首
宋庠（宋代）

济世才无取，登朝运所遭。
濡鵜真竊禄，汗马本非劳。
汉重商贤隐，尧嗟颍客高。
古今閒自況，何翅九牛毛。
水调歌头 其六 喜晴赋
吴潜（宋代）

屯结海云阵，奋击藉雷公。忽然天宇轩豁，杲日正当空。

照出榴花丹艳，映出栀花玉色，生意与人同。闭纵一翻手，造化不言功。

想平畴，禾穟穟，黍芃芃。老农拍手相问，相劳笑声中。

办取黄鸡白酒，演了山歌村舞，等得庆年丰。此际莼鲈客，倚楫待西风。
往得南岳玄猿特善啸立秋后风雨颇凉声尤清绝怜其山林之思为作七言
刘敞（宋代）

薄云疏雨湿风枝，衡岳猿啼忆此时。回首那无万里感，向人时作一声悲。

钟仪故有南冠恨，庄舄犹多旧国思。车马纷纷九域客，路傍翻笑断肠为。
四时诗·冬
徐瑾（宋代）

飞花雪片落梅残，典发歌楼酒量宽。
矶石钓鱼观冻手，衣蓑绿映暮江寒。
句
武允蹈（宋代）

露萱钳宿蝶，风木撼鸣鸠。
屋头风过雁，灯背月移窗。
霜林五色锦，烟渡一萦丝。
午簟展风供睡课，夜窗扃雨办诗逋。
眼昏书字不著纸，耳重听言常问人。
送裴侍御归上都
张谓（唐代）

楚地劳行役，秦城罢鼓鼙。
舟移洞庭岸，路出武陵溪。
江月随人影，山花趁马蹄。
离魂将别梦，先已到关西。
游庆林寺
陈用贞（明代）

路入云林紫翠饶，缓乘款段不知遥。白莲正喜逢今日，青镜何知感昨朝。

法界清分龙穴雨，钟声远杂虎门潮。菊松无恙宜行乐，共话三生过石桥。
题太平兴龙寺
张商英（宋代）

荡荡东风着物华，渡江初喜绝尘沙。蔽空杉径四百里，在处旗亭三五家。

山叶半青茶未过，水畦漫白稻初芽。慇勤说似潭园侣，南北随乡不是誇。
用前韵戏公静
黄庭坚（宋代）

偶逢携酒便与饮，竟别我为何等人。
兔月龙团不当惜，长卿消渴肺生尘。
四安道中所见
牟巘五（宋代）

薄酒三杯醉不成，雨敲疏瓦见分明。
破衾判作空阶滴，滴到乾时也解晴。
酹江月 前日归途，偶记和仲欲把锄 门人愿
安熙（元代）

独喜其先得我心之所同也。中夕不寐，卒而成章，写寄和仲，可为后日（原无后日二字，据丁藏旧钞本补）相见一笑。大德乙巳上元日神峰野客书世途艰阻，正堪悲、万里清秋摇落。况复乾坤还闭物，奚啻切床肤剥。消长盈虚，循环反覆，夜半惊孤鹤。东君着意，惠风先到岩壑。悦亲原有清欢，簟瓢食饮，不害贫家乐。多病留侯空自苦，惭愧长身诸葛。先手躬耕，卧龙冈上，准备丰年获。豚蹄社鼓，几时同醉寥廓。
与官属往江上观淘江
晁公溯（宋代）

郊原渐看荠麦繁，尘沙远著榆柳昏。
花光照眼暖自醉，江声入柳清不烦。
县官作堨相地利，邦人防城酾水源。
我将载酒劳掾史，酌言酬之两山尊。
中书送敕赐斋馔戏酬
权德舆（唐代）

常日每齐眉，今朝共解颐。遥知大官膳，应与众雏嬉。
画鹤
刘攽（宋代）

置此怜神骏，三年故不飞。轩车宁假宠，野客会忘机。

燕雀那相笑，凫鹥直自肥。蓬莱千万里，正想玉为衣。
韩希祖隐君武威
石延年（宋代）

方瞳神已满，毋死变霜毛。
道味山中澹，诗情事外高。
醉狂玄鹤舞，闲卧白驴豪。
吾素存微尚，他年亦尔曹。
鹧鸪天·翠翦红裁满故园
姬翼（元代）

翠翦红裁满故园。无穷花木斗争妍。东风不许常如此，舍故移新别有权。花委地，絮漫天。累累青子叶含烟。无穷不逆机关弄，坐看枝头几变
放言五首
刘克庄（宋代）

镜悲鸾独舞，射感雉双飞。
早认色空是，晚知婚宦非。
园中偶题
陆游（宋代）

九日春阴一日晴，不堪风驾浪花生。
画船欲解还归卧，寂寂窗扉听鸟声。
老来交朋沦谢虽婢仆亦无在者感旧忽觉凄然
张纲（宋代）

故交沦没水东流，岁晚无人话昔游。飞絮落花何足道，忽经风雨亦添愁。
除夕
刘克庄（宋代）

忆昔都城值岁除，高楼张烛戏呼卢。
久依净社参尊宿，难向新呼认酒徒。
天子未知工草赋，邻人或倩写桃符。
夜寒别有穷生活，点勘离骚拥地炉。
十世观音生辰六月二十六日二首 其二
释德洪（宋代）

昙相禅师第二身，蝉联十世姓杨人。女兄慧辩成勍敌，弟子悲欣记夙因。

解使邪迷知有佛，自呼名字凛如神。平生接物多方便，何似今朝一句亲。
蓦山溪·郊居牢落
佚名（宋代）

郊居牢落，一水流清浅。忆得去年冬，数枝梅、低临水畔。今朝重见，把酒祝东风，和雪看。整凝眸，宛若江南岸。浮生瞥尔，劝汝休嗟叹。不觉失芳心，柳腰□、纤纤仍换。一朝光景，休恁作浑闲，春不远。且追游，又办寻芳宴。
自讼
陈淳（宋代）

气一志以动，志动气益狂。
辗转互攻击，其端何有穷。
哲人动知几，清明常在躬。
私欲绝微萌，天真湛流通。
表里皎如日，一隙无暧曚。